CELEX: 32013D0640
Language: sk
Date: 2013-11-07 00:00:00
Title: 2013/640/EÚ: Vykonávacie rozhodnutie Komisie zo 7. novembra 2013 o vytvorení Európskej infraštruktúry moderného translačného výskumu v medicíne ako Konzorcia pre európsku výskumnú infraštruktúru (EATRIS ERIC)

8.11.2013   
            
            
               SK
            
            
               Úradný vestník Európskej únie
            
            
               L 298/38
            
         VYKONÁVACIE ROZHODNUTIE KOMISIE
   zo 7. novembra 2013
   o vytvorení Európskej infraštruktúry moderného translačného výskumu v medicíne ako Konzorcia pre európsku výskumnú infraštruktúru (EATRIS ERIC)
   (2013/640/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 723/2009 z 25. júna 2009 o právnom rámci pre Konzorcium pre európsku výskumnú infraštruktúru (ERIC) (1), a najmä na jeho článok 6 ods. 1 písm. a),
   Keďže:
   
               (1)
            
            
               Česká republika, Dánske kráľovstvo, Estónska republika, Talianska republika, Holandské kráľovstvo a Fínska republika požiadali Komisiu o vytvorenie Európskej infraštruktúry moderného translačného výskumu v medicíne ako Konzorcia pre európsku výskumnú infraštruktúru (EATRIS ERIC). Španielske kráľovstvo a Francúzska republika sa v počiatočnej fáze zúčastnia v konzorciu EATRIS ERIC ako pozorovatelia.
            
         
               (2)
            
            
               Holandské kráľovstvo bolo Českou republikou, Dánskym kráľovstvom, Estónskou republikou, Španielskym kráľovstvom, Francúzskou republikou, Talianskou republikou a Fínskou republikou vybrané za hostiteľský členský štát EATRIS ERIC.
            
         
               (3)
            
            
               Opatrenia stanovené v tomto rozhodnutí sú v súlade so stanoviskom výboru založeného podľa článku 20 nariadenia (ES) č. 723/2009,
            
         PRIJALA TOTO ROZHODNUTIE:
   Článok 1
   1.   Týmto sa zriaďuje Konzorcium pre európsku výskumnú infraštruktúru pre Európsku infraštruktúru moderného translačného výskumu v medicíne s názvom EATRIS ERIC.
   2.   Stanovy konzorcia EATRIS ERIC sú uvedené v prílohe. Tieto stanovy sa budú aktualizovať a uverejnia sa na webovej lokalite konzorcia EATRIS ERIC a v jeho registrovanom sídle.
   3.   Základné prvky stanov konzorcia EATRIS ERIC, ktorých zmeny si vyžadujú schválenie Komisiou v súlade s článkom 11 ods. 1 nariadenia (ES) č. 723/2009, sú stanovené v článkoch 1, 2, 18, 20, 21, 22, 23, 24, 25, 28 a 29.
   Článok 2
   Toto rozhodnutie nadobúda účinnosť tretím dňom po jeho uverejnení v Úradnom vestníku Európskej únie.
   
      V Bruseli 7. novembra 2013
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 206, 8.8.2009, s. 1.
   
      PRÍLOHA
      
         STANOVY KONZORCIA EATRIS ERIC
      
      ČLENOVIA,
      uznávajúc významnú úlohu národných centier a ich kapacít v oblasti translačného výskumu organizovaných prostredníctvom infraštruktúry konzorcia EATRIS ERIC,
      s cieľom zlepšiť translačný biomedicínsky výskum prostredníctvom vývoja Európskej infraštruktúry moderného translačného výskumu pozostávajúcej z kľúčových predklinických a klinických zariadení a translačnej expertízy potrebnej na podporu vývoja nových preventívnych, diagnostických a liečebných stratégií biomedicínskeho výskumu a vývoja so zámerom poskytnúť ľuďom lepšiu zdravotnú starostlivosť,
      so zámerom poskytnúť prístup k Európskej infraštruktúre moderného translačného výskumu s cieľom významne vplývať na zdravotnú starostlivosť a významne prispievať k modernizácii nástrojov a technológií umožňujúcich rozvoj translačnej vedy,
      uznávajúc a rozvíjajúc výsledky projektu prípravnej fázy infraštruktúry EATRIS financovaného Európskou komisiou a pokrok dosiahnutý počas prechodnej fázy infraštruktúry EATRIS,
      s rozhodnutím požiadať Európsku komisiu, aby zriadila Konzorcium pre európsku výskumnú infraštruktúru Európska infraštruktúra moderného translačného výskumu v medicíne (konzorcium EATRIS ERIC) – ako výsledok prechodnej fázy infraštruktúry EATRIS,
      SA PRETO DOHODLI NA NASLEDUJÚCICH USTANOVENIACH
      KAPITOLA I
      
         VŠEOBECNÉ USTANOVENIA
      
      Článok 1
      Názov, sídlo a pracovný jazyk
      1.   Distribuovaná európska výskumná infraštruktúra, ktorá sa vytvorí, má názov „Európska infraštruktúra moderného translačného výskumu v medicíne“, ďalej len „EATRIS“.
      2.   Konzorcium pre európsku výskumnú infraštruktúru (ERIC) – Európska infraštruktúra moderného translačného výskumu v medicíne má názov „EATRIS ERIC“.
      3.   EATRIS ERIC má svoje registrované sídlo v Amsterdame v Holandsku.
      4.   Pracovným jazykom konzorcia EATRIS ERIC je angličtina.
      Článok 2
      Úlohy a činnosti
      1.   EATRIS ERIC má rozvíjať výskum v translačnej medicíne.
      2.   EATRIS ERIC sa zaväzuje organizovať a uľahčovať riadenie a koordináciu potrebnú na vytvorenie a prevádzku výskumnej infraštruktúry EATRIS.
      3.   Výskumná infraštruktúra EATRIS spojí vedúce európske výskumné inštitúty, ktoré časť svojich výskumných a vývojových kapacít venujú konzorciu EATRIS ERIC, v rámci ktorého budú zdieľať obsah, nástroje a poznatky týkajúce sa výskumu v translačnej medicíne, a najmä v týchto oblastiach:
      
                  a)
               
               
                  biologické opatrenia a moderné liečebné postupy, ako sú génové a bunkové liečebné postupy a regeneratívna medicína;
               
            
                  b)
               
               
                  biomarkery;
               
            
                  c)
               
               
                  malé molekuly;
               
            
                  d)
               
               
                  molekulárne zobrazovanie a indikátory;
               
            
                  e)
               
               
                  vakcíny.
               
            KAPITOLA II
      
         ČLENOVIA
      
      Článok 3
      Členstvo a zastúpenie
      1.   Členmi konzorcia EATRIS ERIC sú najmenej tri členské štáty, pričom stať sa členom a získať hlasovacie právo môžu len štáty a medzivládne organizácie.
      2.   Každý člen vymenuje jedného alebo dvoch zástupcov do správnej rady. Dvaja zástupcovia majú jeden spoločný hlas.
      3.   Zoznam členov a ich zástupcov je uvedený v dodatku 1. Štáty, ktoré Európskej komisii predložili žiadosť o vytvorenie konzorcia EATRIS ERIC, sa ďalej označujú ako zakladajúci členovia.
      Článok 4
      Prijatie nových členov
      1.   Uchádzači o členstvo predložia predsedovi správnej rady písomnú žiadosť, v ktorej opíšu svoj finančný príspevok a ďalšie príspevky k úlohám a činnostiam konzorcia EATRIS ERIC a spôsob, akým si budú plniť svoje povinnosti.
      2.   Prijatie nových členov podlieha schváleniu správnou radou.
      Článok 5
      Zrušenie členstva na vlastnú žiadosť a ukončenie členstva
      1.   Žiadny člen nesmie zrušiť svoje členstvo počas prvých piatich rokov od zriadenia konzorcia EATRIS ERIC, pokiaľ dohoda o členstve nebola uzatvorená na bližšie určené kratšie obdobie.
      2.   Po prvých piatich rokoch od zriadenia konzorcia EATRIS ERIC môže člen zrušiť svoje členstvo, ak žiadosť o zrušenie členstva podá 12 mesiacov vopred. Zrušenie členstva nadobúda účinnosť až na konci finančného roka a po tom, ako si odstupujúci člen splnil svoje povinnosti.
      3.   Odchylne od odseku 1 tohto článku môže člen zrušiť svoje členstvo počas prvých piatich rokov, ak správna rada rozhodne o zvýšení minimálnych ročných finančných príspevkoch uvedených v písm. e) a f) dodatku 2. Člen, ktorý požaduje zrušenie členstva, musí o zrušenie požiadať do šiestich mesiacov od prijatia návrhu na zvýšenie ročného finančného príspevku. Zrušenie členstva nadobúda účinnosť na konci finančného roka pod podmienkou, že si odstupujúci člen splnil svoje povinnosti.
      4.   Správna rada má právomoc ukončiť členstvo v týchto prípadoch:
      
                  a)
               
               
                  člen závažne porušil jednu alebo viaceré povinnosti stanovené v týchto stanovách;
               
            
                  b)
               
               
                  člen nenapravil toto porušenie povinnosti v lehote šiestich mesiacov od jeho oznámenia.
               
            Správna rada musí pred prijatím akéhokoľvek rozhodnutia vyzvať člena, aby predložil svoje stanovisko k navrhovanému rozhodnutiu o ukončení členstva.
      5.   Členovia, ktorí zrušia svoje členstvo alebo ktorým bolo členstvo ukončené, nemajú právo na reštitúciu ani na náhradu poskytnutých príspevkov, ani nemajú právo uplatniť si akýkoľvek nárok na majetok konzorcia EATRIS ERIC.
      Článok 6
      Práva a povinnosti členov
      1.   Práva členov zahŕňajú:
      
                  a)
               
               
                  právo účasti a hlasovania na zasadnutiach správnej rady;
               
            
                  b)
               
               
                  právo podieľať sa na vývoji stratégií, politík a postupoch rozhodovania, ktoré sa týkajú konzorcia EATRIS ERIC;
               
            
                  c)
               
               
                  právo ich výskumnej obce zúčastňovať sa na podujatiach konzorcia EATRIS ERIC;
               
            
                  d)
               
               
                  právo ich výskumnej obce na prístup ku konzorciu EATRIS ERIC a využívanie jeho podpory.
               
            2.   Každý člen:
      
                  a)
               
               
                  zaplatí ročný finančný príspevok v súlade s rozhodnutím správnej rady;
               
            
                  b)
               
               
                  udelí plnú moc svojim zástupcom, pokiaľ ide o jednohlasné hlasovanie o všetkých otázkach počas zasadnutia správnej rady;
               
            
                  c)
               
               
                  vytvorí národné stredisko alebo konzorcium pre infraštruktúru na účel plnenia povinností vyplývajúcich z týchto stanov;
               
            
                  d)
               
               
                  vymenuje jedného riaditeľa národného strediska, ktorý ho bude reprezentovať v rade riaditeľov národných stredísk;
               
            
                  e)
               
               
                  poskytne technickú infraštruktúru potrebnú na umožnenie prístupu;
               
            
                  f)
               
               
                  podporí prijímanie služieb konzorcia EATRIS ERIC medzi výskumníkmi vo vlastnej krajine a zozbiera spätnú väzbu a požiadavky užívateľov;
               
            
                  g)
               
               
                  podporí strediská vo vlastnej krajine, ktoré majú záujem zapojiť sa do národnej infraštruktúry členského štátu podieľajúcej sa na infraštruktúre konzorcia EATRIS ERIC.
               
            3.   Členovia môžu jednotlivo alebo spoločne poskytnúť aj iné ako ročné finančné príspevky, v spolupráci s inými členmi, pozorovateľmi alebo tretími stranami. Takéto príspevky, peňažné alebo vecné, musí schváliť správna rada.
      4.   EATRIS ERIC uzavrie s národnými strediskami dohodu s cieľom určiť podmienky, za ktorých sa národné strediská môžu pripojiť k infraštruktúre konzorcia EATRIS ERIC a vykonávať úlohy a činnosti stanovené v článku 2. Riaditeľ národného strediska vynaloží maximálne úsilie na koordinovanie interakcie svojho národného strediska s konzorciom EATRIS ERIC.
      KAPITOLA III
      
         POZOROVATELIA
      
      Článok 7
      Postavenie pozorovateľa
      1.   Štáty a medzivládne organizácie, ktoré majú záujem prispievať k práci konzorcia EATRIS ERIC, no ešte nie sú schopné pripojiť sa ako členovia, môžu požiadať o postavenie pozorovateľa.
      2.   Pozorovatelia sa prijímajú najviac na tri roky, pokiaľ správna rada neurčí inú dĺžku.
      3.   Žiadosti o postavenie pozorovateľa musia byť písomné, adresované predsedovi správnej rady a musí v nich byť opísané, ako žiadateľ zamýšľa prispievať k úlohám a činnostiam konzorcia EATRIS ERIC.
      4.   Pripustenie pozorovateľov podlieha schváleniu správnou radou.
      Článok 8
      Zrušenie postavenia pozorovateľa na vlastnú žiadosť a ukončenie postavenia pozorovateľa
      1.   Pozorovatelia môžu zrušiť svoje postavenie na konci finančného roka, ak predložia šesť mesiacov vopred príslušnú žiadosť.
      2.   Zrušenie postavenia pozorovateľa môže nadobudnúť účinnosť až po splnení finančných a iných povinností.
      3.   Správna rada má právomoc ukončiť postavenie pozorovateľa v týchto prípadoch:
      
                  a)
               
               
                  pozorovateľ závažne porušil jednu alebo viaceré povinnosti stanovené v týchto stanovách;
               
            
                  b)
               
               
                  pozorovateľ nenapravil toto porušenie povinnosti v lehote šiestich mesiacov od jeho oznámenia.
               
            Správna rada musí pred prijatím rozhodnutia vyzvať pozorovateľa, aby predložil svoje stanovisko k navrhovanému rozhodnutiu o ukončení jeho postavenia pozorovateľa.
      4.   Pozorovatelia, ktorí zrušili svoje postavenie alebo ktorých postavenie bolo ukončené, nemajú právo na reštitúciu ani na náhradu poskytnutých príspevkov, ani nemajú právo uplatniť si akýkoľvek nárok na majetok konzorcia EATRIS ERIC.
      Článok 9
      Práva a povinnosti pozorovateľa
      1.   Práva pozorovateľov zahŕňajú:
      
                  a)
               
               
                  právo účasti na schôdzi správnej rady bez hlasovacieho práva;
               
            
                  b)
               
               
                  právo ich výskumnej obce zúčastňovať sa na podujatiach konzorcia EATRIS ERIC;
               
            
                  c)
               
               
                  právo ich výskumnej obce na prístup k infraštruktúre konzorcia EATRIS ERIC a využívanie jeho podpory.
               
            2.   Každý pozorovateľ:
      
                  a)
               
               
                  vymenuje jedného alebo dvoch zástupcov v správnej rade;
               
            
                  b)
               
               
                  zaplatí ročný finančný príspevok v súlade s rozhodnutím správnej rady;
               
            
                  c)
               
               
                  stanoví svoj príspevok k úlohám a činnostiam konzorcia EATRIS ERIC stanoveným v článku 2.
               
            3.   Pozorovatelia môžu jednotlivo alebo spoločne poskytnúť aj iné ako ročné finančné príspevky konzorciu EATRIS ERIC, v spolupráci s inými členmi, pozorovateľmi alebo tretími stranami. Takéto príspevky, peňažné alebo vecné, musí schváliť správna rada.
      4.   Pozorovatelia svojim zástupcom udelia plnú moc na plnenie povinností uvedených v článku 9 ods. 2 písm. b) a c).
      5.   EATRIS ERIC uzavrie s pozorovateľmi dohodu o postavení pozorovateľa s cieľom určiť podmienky plnenia povinností alebo poskytovania príspevku.
      KAPITOLA IV
      
         SPRÁVA KONZORCIA EATRIS ERIC
      
      Článok 10
      Správa a riadenie
      Štruktúra správy konzorcia EATRIS ERIC pozostáva z týchto orgánov:
      
                  a)
               
               
                  správna rada;
               
            
                  b)
               
               
                  výkonná rada.
               
            Článok 11
      Správna rada
      1.   Správna rada je najvyšším a konečným správnym orgánom konzorcia EATRIS ERIC s plnou rozhodovacou právomocou. Správna rada sa stretáva najmenej raz ročne a v súlade s ustanoveniami týchto stanov je zodpovedná za celkové riadenie konzorcia EATRIS ERIC a za dozor nad ním.
      2.   Členské štáty majú spoločne väčšinu hlasov.
      3.   Správna rada si spomedzi svojich členov volí predsedu a zástupcu s dvojročným mandátom. Predsedu a zástupcu je možné opätovne zvoliť. Pokiaľ sa nerozhodne inak, predseda predsedá všetkým schôdzam správnej rady a pomáha mu jeho zástupca.
      4.   Správna rada vynakladá čo najväčšie úsilie na dosiahnutie konsenzu vo všetkých rozhodnutiach. Ak sa nepodarí dosiahnuť konsenzus, na prijatie rozhodnutia stačí jednoduchá väčšina platných hlasov, okrem rozhodnutí uvedených v odsekoch 5, 6 a 7.
      5.   Správna rada najmenej dvojtretinovou väčšinou hlasov členov schváli rozhodnutie:
      
                  a)
               
               
                  prijať alebo zmeniť stratégie rozvoja konzorcia EATRIS ERIC;
               
            
                  b)
               
               
                  vymenovať, suspendovať alebo prepustiť finančného riaditeľa a vedeckého riaditeľa po konzultácii s radou riaditeľov národných stredísk;
               
            
                  c)
               
               
                  zriadiť pomocné orgány, ktoré dopĺňajú stále orgány;
               
            
                  d)
               
               
                  prijať alebo zmeniť služobný poriadok, v ktorom je opísaný mandát a sú určené činnosti výkonnej rady a pomocných orgánov;
               
            
                  e)
               
               
                  prijať a zmeniť ročný pracovný program a ročný rozpočet.
               
            6.   Na prijatie rozhodnutia správnej rady ukončiť členstvo alebo postavenie pozorovateľa je potrebná najmenej trojštvrtinová väčšina hlasov členov.
      7.   Člen, o ktorého ukončení členstva sa má rozhodnúť, nemá právo o tomto rozhodnutí hlasovať.
      8.   Správna rada jednomyseľným hlasovaním členov, nepočítajúc zdržania sa hlasovania, rozhodne o rozhodnutiach:
      
                  a)
               
               
                  o zmene stanov, s výnimkou dodatku 1;
               
            
                  b)
               
               
                  o zrušení konzorcia EATRIS ERIC.
               
            Pokiaľ sa nedohodne inak, členom sa oznámi presné znenie zmien stanov a dodatku 2 najmenej tri mesiace pred hlasovaním o týchto zmenách.
      9.   Správna rada môže zasadať a platne rozhodovať, iba ak je prítomné alebo zastúpené kvórum dve tretiny všetkých členov konzorcia EATRIS ERIC.
      10.   Správna rada prijme vnútorný poriadok na vykonávanie ustanovení stanov.
      Článok 12
      Výkonná rada
      1.   Výkonná rada je zodpovedná za implementáciu konzorcia EATRIS ERIC a za podporu správnej rady. Výkonná rada sa zodpovedá výlučne správnej rade.
      2.   Výkonná rada vykonáva svoje povinnosti tak, ako to určí správna rada, a vypracuje vlastné vnútorné postupy týkajúce sa stretnutí a spôsobu, akým majú spolupracovať finančný a vedecký riaditeľ, vo vnútornom poriadku, ktorý predloží správnej rade na schválenie.
      3.   Výkonnú radu tvorí finančný riaditeľ a vedecký riaditeľ.
      4.   Finančný riaditeľ je právnym zástupcom konzorcia EATRIS ERIC, zastupuje konzorcium EATRIS ERIC v každom súdnom spore a je zodpovedný za (každodenné) prevádzkové riadenie konzorcia EATRIS ERIC.
      5.   Vedecký riaditeľ konzorcia EATRIS ERIC je zodpovedný za strategický vedecký rozvoj a všetky prevádzkové vedecké záležitosti konzorcia EATRIS ERIC.
      6.   Riaditelia výkonnej rady môžu vykonávať najviac päťročný mandát, o ktorého dĺžke rozhodne správna rada. Po skončení prvého mandátu správna rada rozhodne o jeho prípadnom predĺžení. Postupy výberu a vymenovania riaditeľov sa stanovia vo vnútornom poriadku, ktorý schváli správna rada.
      Článok 13
      Koordinačná a podporná kancelária konzorcia EATRIS ERIC
      1.   Koordinačná a podporná kancelária konzorcia EATRIS ERIC je ústrednou kanceláriou manažmentu a každodennej prevádzky konzorcia EATRIS ERIC, ktorá pomáha správnej rade. Túto kanceláriu riadi a nábor jej pracovníkov vykonáva finančný riaditeľ po konzultácii s vedeckým riaditeľom.
      2.   Koordinačná a podporná kancelária EATRIS sa nachádza v priestoroch konzorcia EATRIS ERIC v mieste jej registrovaného sídla.
      KAPITOLA V
      
         POMOCNÉ ORGÁNY
      
      Článok 14
      Pomocné orgány
      1.   EATRIS ERIC má tieto pomocné orgány:
      
                  a)
               
               
                  radu riaditeľov národných stredísk;
               
            
                  b)
               
               
                  vedeckú poradnú radu.
               
            2.   Správna rada môže zriadiť ďalšie pomocné orgány, ak to uzná za nevyhnutné pre fungovanie konzorcia EATRIS ERIC.
      Článok 15
      Rada riaditeľov národných stredísk
      1.   Rada riaditeľov národných stredísk dohliada na koordináciu realizácie stratégií schválených správnou radou. Rada riaditeľov národných stredísk je zodpovedná za všetky vedecké činnosti jednotlivých štátov týkajúce sa konzorcia EATRIS ERIC a udržiava súdržnosť a konzistentnosť v celom konzorciu EATRIS ERIC, ako aj spoluprácu medzi jeho členmi.
      2.   Rada riaditeľov národných stredísk sa skladá z riaditeľov národných stredísk vymenovaných členmi.
      3.   Členovia rady riaditeľov národných stredísk si spomedzi svojich členov zvolia predsedu a zástupcu s dvojročným mandátom a možnosťou opätovného zvolenia v súlade s postupmi stanovenými vo vnútornom poriadku.
      4.   Rada riaditeľov národných stredísk navrhne vnútorný poriadok a po schválení správnou radou ho prijme ako vlastné vnútorné prevádzkové postupy.
      5.   Rada riaditeľov národných stredísk vykonáva činnosti stanovené správnou radou v služobnom poriadku.
      6.   Rada riaditeľov národných stredísk vyberie členov vedeckej poradnej rady, ktorých schváli správna rada.
      Článok 16
      Vedecká poradná rada
      1.   Vedecká poradná rada pozostáva z nezávislých a medzinárodne uznávaných vedcov zapojených do biomedicínskeho translačného výskumu, ktorí konajú z titulu svojej osoby a na základe strategických skúseností.
      2.   Vedecká poradná rada na požiadanie poskytuje rady správnej rade. Výkonná rada a rada riaditeľov národných stredísk s ňou môže konzultovať všetky vedecky a technologicky relevantné otázky vrátane takých, ktoré sa týkajú výskumného programu, vedeckých stratégií, etických záležitostí a ročného pracovného programu konzorcia EATRIS ERIC.
      KAPITOLA VI
      
         FINANCIE A PODÁVANIE SPRÁV
      
      Článok 17
      Rozpočtové zásady a účtovné výkazy
      1.   Finančný rok konzorcia EATRIS ERIC sa každý rok začína 1. januára a končí 31. decembra.
      2.   Finančné prostriedky konzorcia EATRIS ERIC sa môžu používať výlučne na účely stanovené v týchto stanovách.
      3.   Do predbežných kalkulácií, ktoré sa zostavujú pre každý finančný rok a uvádzajú v rozpočte, sa zahŕňajú všetky položky príjmov a výdavkov konzorcia EATRIS ERIC.
      4.   K účtovným výkazom konzorcia EATRIS ERIC sa pripojí auditovaná správa o rozpočtovom a finančnom hospodárení počas finančného roka. EATRIS ERIC vypracuje ročnú správu o činnosti, v ktorej opíše najmä vedecké, prevádzkové a finančné aspekty svojich aktivít. Správu schvaľuje správna rada. Správa sa pošle Európskej komisii a príslušným verejným orgánom do šiestich mesiacov po skončení príslušného finančného roka. Táto správa sa zverejní v plnom alebo čiastočnom znení.
      5.   EATRIS ERIC podlieha požiadavkám uplatniteľného práva a nariadení v súvislosti s prípravou, evidenciou, auditom a zverejnením účtovných výkazov.
      6.   EATRIS ERIC zabezpečí, aby sa všetky rozpočtové prostriedky používali v súlade so zásadami riadneho finančného hospodárenia.
      Článok 18
      Zodpovednosť
      1.   EATRIS ERIC zodpovedá za svoje dlhy.
      2.   Finančná zodpovednosť členov za dlhy konzorcia ERIC je obmedzená do výšky ročného finančného príspevku jednotlivých členov.
      3.   EATRIS ERIC uzavrie príslušné poistenie na krytie rizík zodpovednosti spojených s jeho budovaním a fungovaním.
      KAPITOLA VII
      
         POLITIKY
      
      Článok 19
      Dohody s tretími stranami
      V prípadoch, keď to EATRIS ERIC považuje za výhodné, môže uzavrieť dohody s tretími stranami.
      Článok 20
      Politika práv duševného vlastníctva
      1.   Pojem duševné vlastníctvo znamená duševné vlastníctvo tak, ako je definované v článku 2 Dohovoru o založení Svetovej organizácie duševného vlastníctva, ktorý bol podpísaný 14. júla 1967.
      2.   Rada riaditeľov národných stredísk stanoví spoločné zásady a politiky v oblasti duševného vlastníctva v súlade s vnútorným poriadkom. Tieto spoločné zásady a politiky schváli správna rada.
      3.   Rada riaditeľov národných stredísk môže odporučiť dohody s národnými strediskami a infraštruktúrnymi konzorciami v rámci výskumnej infraštruktúry EATRIS s cieľom zabezpečiť, aby tieto subjekty ako aj tretie strany mali prístup k vedeckým poznatkom výskumnej infraštruktúry EATRIS.
      Článok 21
      Politika prístupu
      1.   EATRIS ERIC zabezpečí v rámci všeobecného pravidla voľný prístup k službám a infraštruktúram podporujúcim a propagujúcim excelentnosť v translačnom výskume, ako aj kultúru „najlepšej praxe“ prostredníctvom činností odbornej prípravy.
      2.   EATRIS ERIC poskytuje používateľom infraštruktúry EATRIS usmernenia s cieľom čo najlepšie zabezpečiť, že výskum vykonávaný s pomocou zdrojov infraštruktúry EATRIS uznáva a dodržiava súlad s akýmikoľvek právami na ochranu vlastníctva, osobného súkromia, etickými právami a právami na ochranu vlastníkov údajov, ako aj s povinnosťami dodržiavať obchodné tajomstvo a dôvernosť podľa definícií vnútorného poriadku a takisto zabezpečiť, že používatelia dodržia podmienky prístupu, bezpečnostné ustanovenia týkajúce sa interného uskladnenia a manipulácie s (bio-) materiálmi a manipulácie s informáciami výskumných inštitúcií, ktoré sa zúčastňujú na činnosti infraštruktúry EATRIS.
      3.   Kritériá a postupy, ktoré poskytujú alebo obmedzujú prístup k údajom a nástrojom infraštruktúry konzorcia EATRIS ERIC, sa definujú vo vnútornom poriadku a rozhoduje o nich správna rada po porade s radou riaditeľov národných stredísk a vedeckou poradnou radou.
      Článok 22
      Politika vedeckého hodnotenia
      1.   EATRIS ERIC poskytne prístup k svojej translačnej infraštruktúre projektom, ktoré majú najväčší potenciál významne ovplyvniť zdravotnú starostlivosť alebo významne prispieť k modernizácii nástrojov a technológií umožňujúcich rozvoj translačnej vedy.
      2.   V rámci procesu vedeckého hodnotenia projektov, ktoré žiadajú o prístup k infraštruktúre konzorcia EATRIS ERIC, sa zohľadňujú vedecké zásluhy, neuspokojené medicínske potreby, dostupnosť a translačný potenciál a toto hodnotenie je založené na transparentnosti, spravodlivosti a nestrannosti. Proces schvaľuje správna rada a stanovuje sa vo vnútornom poriadku.
      3.   Pri vedeckom hodnotení projektov v rámci infraštruktúry konzorcia EATRIS ERIC sa zohľadňujú vedecké zásluhy, neuspokojené medicínske potreby a translačný potenciál na základe transparentnosti, spravodlivosti a nestrannosti a toto hodnotenie ďalej vypracuje správna rada a stanoví sa vo vnútornom poriadku.
      Článok 23
      Politika šírenia informácií
      1.   EATRIS ERIC vykoná všetky vhodné opatrenia na podporu infraštruktúry a jej využívanie v rámci výskumu a vzdelávania.
      2.   EATRIS ERIC podporuje šírenie a zdieľanie výsledkov získaných prostredníctvom národných a medzinárodných výskumných činností.
      3.   Bez toho, aby boli dotknuté akékoľvek vlastníckej práva, EATRIS ERIC požiada svojich používateľov, aby výsledky svojho výskumu zverejnili a sprístupnili prostredníctvom konzorcia EATRIS ERIC.
      4.   V politike šírenia informácií sa identifikujú rôzne cieľové skupiny a EATRIS ERIC využije rôzne kanály na oslovenie cieľových skupín, napríklad webové portály, spravodajské bulletiny, semináre, účasť na konferenciách, články v časopisoch a denníkoch.
      Článok 24
      Politika zamestnanosti
      EATRIS ERIC sa musí usilovať o výber čo najlepšieho kandidáta na nediskriminačnom základe, bez ohľadu na jeho zázemie, národnosť, náboženstvo alebo pohlavie a so zohľadnením príspevkov členov.
      Článok 25
      Politika obstarávania
      1.   EATRIS ERIC pristupuje ku kandidátom a uchádzačom vo verejnom obstarávaní rovnako a bez diskriminácie, bez ohľadu na to, či sídlia v Európskej únii, alebo nie. Politika obstarávania konzorcia EATRIS ERIC rešpektuje zásady transparentnosti, nediskriminácie a hospodárskej súťaže. Správna rada prijme vnútorný poriadok, v ktorom sa stanovia podrobné pravidlá postupov a kritérií obstarávania.
      2.   Výkonná rada je zodpovedná za každé obstarávanie konzorcia EATRIS ERIC. Všetci uchádzači sa zverejnia na webovej lokalite konzorcia EATRIS ERIC a na územiach členov a pozorovateľov. V prípade súm obstarávania vyšších ako 200 000 EUR sa EATRIS ERIC riadi zásadami smernice Európskeho parlamentu a Rady 2004/18/ES z 31. marca 2004 o koordinácii postupov zadávania verejných zákaziek na práce, verejných zákaziek na dodávku tovaru a verejných zákaziek na služby (1). Rozhodnutie udeliť verejnú zákazku sa uverejní spolu s úplným odôvodnením.
      Článok 26
      Oslobodenie od dane
      1.   Oslobodenia od dane na základe článku 143 ods. 1 písm. g) a článku 151 ods. 1 písm. b) smernice Rady 2006/112/ES (2) a v súlade s článkami 50 a 51 vykonávacieho nariadenia Rady (EÚ) č. 282/2011 (3) sa obmedzujú na daň z pridanej hodnoty na také tovary a služby, ktoré sú určené na oficiálne použitie zo strany konzorcia EATRIS ERIC s hodnotou vyššou ako 250 EUR a ktoré v plnej výške zaplatil a obstaral EATRIS ERIC. Na verejné obstarávanie jednotlivých členov sa tieto výnimky neuplatňujú. Bez toho, aby boli dotknuté odseky 2 a 3, sa neuplatňujú žiadne ďalšie obmedzenia.
      2.   Oslobodenie od dane sa vzťahuje na neekonomické činnosti, nie na ekonomické činnosti.
      3.   Daňové výnimky sa uplatňujú na tovar a služby na vedecké, technické a administratívne operácie vykonávané konzorciom EATRIS ERIC v súlade s jeho základnými úlohami. Vzťahujú sa aj na výdavky na konferencie, semináre a stretnutia priamo spojené s oficiálnymi činnosťami konzorcia EATRIS ERIC. Oslobodenia od dane sa však nevzťahujú na cestovné a ubytovacie výdavky.
      Článok 27
      Politika ochrany údajov
      Výkonná rada predloží správnej rade na schválenie vnútorný poriadok v oblasti politiky ochrany údajov vo vzťahu k používateľom infraštruktúry konzorcia EATRIS ERIC, národným strediskám a tretím stranám, ako sú univerzity, výskumné inštitúty a priemysel, pričom sa zabezpečí riadne dodržiavanie existujúcich licencií.
      KAPITOLA VIII
      
         USTANOVENIA O TRVANÍ, ZRUŠENÍ, RIEŠENÍ SPOROV A ZRIADENÍ
      
      Článok 28
      Trvanie
      Trvanie konzorcia EATRIS ERIC je na dobu neurčitú.
      Článok 29
      Zrušenie
      1.   O zrušení konzorcia EATRIS ERIC rozhoduje správna rada.
      2.   Rozhodnutie o zrušení konzorcia EATRIS ERIC sa oznámi Európskej komisii do desiatich kalendárnych dní.
      3.   Majetok konzorcia EATRIS ERIC, ktorý zvýši po vyplatení jej dlhov, sa rozdelí medzi členov úmerne podľa ich akumulovaného ročného príspevku na konzorcium EATRIS ERIC.
      4.   Ukončenie likvidačného postupu sa oznámi Európskej komisii do desiatich kalendárnych dní.
      Článok 30
      Jazyk a dostupnosť stanov
      1.   Tieto stanovy sa aktualizujú a zverejňujú na webovej lokalite konzorcia ERIC a v jeho registrovanom sídle.
      2.   Tieto stanovy sa považujú za autentické vo všetkých úradných jazykoch členov uvedených v dodatku 1. Tieto stanovy sa považujú za autentické aj v úradných jazykoch členských štátov, ktoré nie sú uvedené v dodatku 1. Žiadna jazyková verzia sa neuprednostňuje.
      3.   Keď sa jazykové verzie neposkytnú prostredníctvom Úradného vestníka, v prípade zmien týchto stanov, ktoré si nevyžadujú rozhodnutia Komisie, ich poskytne koordinačná a podporná kancelária konzorcia EATRIS ERIC.
      Článok 31
      Ustanovenia o zriadení
      1.   Hostiteľská krajina zvolá ustanovujúcu schôdzu správnej rady čo najskôr, no najneskôr do štyridsiatich piatich kalendárnych dní po nadobudnutí účinnosti rozhodnutia Európskej komisie o zriadení konzorcia EATRIS ERIC. Bez toho, aby bol dotknutý odsek 2, správna rada neprijme žiadne rozhodnutia, skôr ako ku konzorciu EATRIS ERIC pristúpi najmenej päť členov.
      2.   Hostiteľská krajina oznámi zakladajúcim členom akékoľvek konkrétne naliehavé právne kroky, ktoré je nutné prijať v mene konzorcia EATRIS ERIC pred konaním ustanovujúcej schôdze. Pokiaľ zakladajúci člen nepredostrie námietku do piatich pracovných dní od oznámenia, príslušný právny krok vykoná osoba riadne oprávnená hostiteľským štátom.
      3.   Odo dňa zriadenia konzorcia EATRIS ERIC jeho orgány konajú v súlade so služobným poriadkom a vnútorným poriadkom, ktoré schválila správna rada infraštruktúry EATRIS počas prechodnej fázy infraštruktúry EATRIS.
      
         (1)  Ú. v. EÚ L 134, 30.4.2004, s. 114.
      
         (2)  Ú. v. EÚ L 347, 11.12.2006, s. 1.
      
         (3)  Ú. v. EÚ L 77, 23.3.2011, s. 1.
      
         Dodatok 1
         
            Zoznam členov, pozorovateľov a subjektov, ktoré ich zastupujú
         
         
                     Členovia
                  
                  
                     Zastupujúci subjekt
                  
               
                     Česká republika
                  
                  
                     Ministerstvo školstva, mládeže a telovýchovy (MŠMT)
                  
               
                     Dánske kráľovstvo
                  
                  
                     Dánska agentúra pre vedu, technológie a inovácie (DASTI)
                  
               
                     Estónska republika
                  
                  
                     Ministerstvo školstva a výskumu Estónskej republiky
                  
               
                     Talianska republika
                  
                  
                     Istituto Superiore di Sanità (ISS)
                  
               
                     Holandské kráľovstvo
                  
                  
                     ZonMW
                  
               
                     Fínska republika
                  
                  
                     Ministerstvo školstva a kultúry (OKM)
                  
               
            
         
                     Pozorovatelia
                  
                  
                     Zastupujúci subjekt
                  
               
                     Španielske kráľovstvo
                  
                  
                     Instituto de Salud „Carlos III“ (ISCIII)
                  
               
                     Francúzska republika
                  
                  
                     Commissariat à l’Energie Atomique et aux Energies Alternatives (CEA)
                  
               
      
         Dodatok 2
         
            Ročný finančný príspevok
         
         
            Finančný záväzok počas prvých piatich rokov
         
         V období prvých piatich rokov po zriadení konzorcia EATRIS ERIC pre finančný záväzok platia tieto zásady:
         
                     a)
                  
                  
                     počiatočný záväzok pre zakladajúcich členov je päť rokov (pre pozorovateľov neplatí žiadny počiatočný záväzok);
                  
               
                     b)
                  
                  
                     zakladajúci členovia sa môžu zaregistrovať na menej ako päť rokov s podmienkou 25 % zvýšenia ročného príspevku; preplatok sa vráti, ak člen dokončí päťročné obdobie;
                  
               
                     c)
                  
                  
                     počiatočný finančný príspevok v roku 1 konzorcia EATRIS ERIC je založený na dohodnutom päťročnom rozpočte, bez akéhokoľvek neistého zdroja príjmov (napr. príjmov z poplatkov používateľov) a minime 5 zakladajúcich členov;
                  
               
                     d)
                  
                  
                     Holandsko zaplatí dodatočný príspevok hostiteľskej krajiny vo výške 500 000 EUR v rokoch 2013, 2014, 2015. Po roku 2015 Holandsko zaplatí dodatočný príspevok hostiteľskej krajiny vo výške 50 000 EUR;
                  
               
                     e)
                  
                  
                     žiadny zakladajúci člen, ktorý prijal päťročný záväzok, nezaplatí viac ako 140 000 EUR ročne (maximálny limit);
                  
               
                     f)
                  
                  
                     minimálny členský príspevok nebude nižší ako 50 000 EUR ročne bez ohľadu na počet členov a bez ohľadu na akýkoľvek príjem dosiahnutý konzorciom EATRIS ERIC (minimálny limit);
                  
               
                     g)
                  
                  
                     finančný príspevok v roku dva konzorcia EATRIS ERIC je založený na dohodnutom päťročnom rozpočte, od ktorého sa odpočíta čistý výsledok príjmov konzorcia EATRIS ERIC v roku 1. Finančný príspevok v roku tri konzorcia EATRIS ERIC je založený na dohodnutom päťročnom rozpočte, od ktorého sa odpočíta čistý výsledok príjmov konzorcia EATRIS ERIC v roku dva atď.;
                  
               
                     h)
                  
                  
                     nový člen začína na úrovni finančného príspevku, ktorý by zaplatil ako zakladajúci člen v roku jeden konzorcia EATRIS ERIC plus 25 %. Po prístupovom roku jeden zaplatí finančný príspevok určený na rok dva konzorcia EATRIS ERIC plus 25 % atď. Ak nový člen dokončí päťročné obdobie, preplatok sa mu vráti;
                  
               
                     i)
                  
                  
                     zakladajúci pozorovatelia s inštitútmi, ktoré sa nezúčastňujú na všetkých činnostiach EATRIS a neposkytujú služby, zaplatia 25 % ročného finančného príspevku, ktorý by zaplatili ako zakladajúci členovia; zakladajúci pozorovateľ s inštitútmi, ktoré sa zúčastňujú na všetkých činnostiach EATRIS a poskytujú služby, zaplatí rovnaký ročný finančný príspevok ako zakladajúci člen;
                  
               
                     j)
                  
                  
                     zakladajúci pozorovateľ, ktorý platí 25 % ročného finančného príspevku a ktorý sa stane členom, začína na rovnakej úrovni finančného príspevku, ktorý by zaplatil ako zakladajúci člen v roku jeden konzorcia EATRIS ERIC. Po prístupovom roku jeden zaplatí finančný príspevok určený na rok dva konzorcia EATRIS ERIC atď. Ak dokončí päťročné obdobie, finančný príspevok pozorovateľa sa mu vráti;
                  
               
                     k)
                  
                  
                     nový pozorovateľ začína na 25 % úrovni finančného príspevku, ktorý by zaplatil ako zakladajúci člen v roku jeden konzorcia EATRIS ERIC. V roku dva od svojho pristúpenia zaplatí 25 % príspevku, ktorý by zaplatil v roku dva konzorcia EATRIS ERIC atď.;
                  
               
                     l)
                  
                  
                     ak sa nový pozorovateľ stane členom, zaplatí finančný príspevok, ktorý by zaplatil ako zakladajúci člen v roku jeden konzorcia EATRIS ERIC; po prístupovom roku jeden zaplatí finančný príspevok určený za rok dva konzorcia EATRIS ERIC atď.; ak nový člen dokončí päťročné obdobie, finančný príspevok pozorovateľa sa mu vráti;
                  
               
                     m)
                  
                  
                     ak pristúpia noví členovia alebo pozorovatelia, alebo ak sa pozorovateľ stane členom, finančný príspevok za daný rok sa prepočíta všetkým členom a pozorovateľom;
                  
               
                     n)
                  
                  
                     vo všetkých prípadoch uvedených v písm. a) až m) sa udržiava rezerva vo výške 25 % finančného príspevku.